ורנייש שיחק באוסייק מליגת העל הקרואטית החל משנת 1997, והציג יכולת גבוהה. בשנת 2000 הוחתם בבאייר לברקוזן מהבונדסליגה, בצוותא עם חברו לאוסייק, מרקו באביץ', ושניהם הצטרפו לקרואטי נוסף ששיחק בבאייר לברקוזן, בוריס ז'יבקוביץ'. ורנייש שיחק שלוש עונות בבאייר לברקוזן, כאשר בשתי העונות הראשונות זכה לדקות משחק רבות, אך בעונה השלישית, 2002/03, בה באייר לברקוזן נקלעה למאבקי תחתית קשים, ורנייש כמעט שלא שיחק בקבוצה הבוגרת, ואף ערך מספר הופעות בקבוצת המילואים. העונה המוצלחת ביותר של ורנייש בבאייר לברקוזן הייתה עונת 2001/02, אז סיימה הקבוצה במקום השני בבונדסליגה, והגיעה לגמר ליגת האלופות 2002, בו הפסידה באייר לברקוזן בתוצאה 2-1 לריאל מדריד. ורנייש ישב על הספסל במשחק זה ולא שיחק.